# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Diweddariad ar y Fframwaith Polisi Trethi a Chynllun Gwaith Polisi Trethi 2021-2026** |
| **DYDDIAD**  | **03 Tachwedd 2021** |
| **GAN** | **Rebecca Evans AS, y Gweinidog Cyllid a Llywodraeth Leol**  |

Heddiw, cyhoeddais [Diweddariad ar y Fframwaith Polisi Trethi](https://eur01.safelinks.protection.outlook.com/?url=https%3A%2F%2Fllyw.cymru%2Fdiweddariad-fframwaith-polisi-trethi&data=04%7C01%7CRobert.Hay%40gov.wales%7C0b71983588214f65293a08d99d387c97%7Ca2cc36c592804ae78887d06dab89216b%7C0%7C0%7C637713688498109708%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C1000&sdata=JwN1rFFe20vkhY1mNhCg4T8ZqojLxTpkjBtux98h84A%3D&reserved=0) Llywodraeth Cymru a’n [Cynllun Gwaith Polisi Trethi 2021-2026](https://eur01.safelinks.protection.outlook.com/?url=https%3A%2F%2Fllyw.cymru%2Fcynllun-gwaith-polisi-trethi-2021-i-2026&data=04%7C01%7CRobert.Hay%40gov.wales%7C0b71983588214f65293a08d99d387c97%7Ca2cc36c592804ae78887d06dab89216b%7C0%7C0%7C637713688498099757%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C1000&sdata=%2FG5f1ga0jUkq3Teu0KjaURdWC6UxoY4S3RWrWDQa4i8%3D&reserved=0). Gyda’i gilydd, mae’r ddwy ddogfen hyn yn amlinellu ein blaenoriaethau strategol ar gyfer datblygu polisi trethi yn ystod tymor y Senedd hon, a sut y byddwn yn gweithio gyda’n partneriaid i’w cyflawni.

Cefnogwyd ein *Fframwaith Polisi Trethi* cyntaf *(2017)* yn eang. Mae’n amlinellu’r fframwaith cyfreithiol sy’n sail i’n pwerau trethu datganoledig ynghyd ag egwyddorion treth Llywodraeth Cymru.

Mae ein *Diweddariad ar y Fframwaith Polisi Trethi (2021)* yn cydnabod y cynnydd a wnaed gennym wrth ddatblygu polisi trethi yng Nghymru ers cyflwyno Deddf Cymru 2014 ac mae’n ceisio adeiladu ar hyn. Yn y *Diweddariad ar y Fframwaith Polisi Trethi* rydym yn achub ar y cyfle i leoli ac integreiddio polisi trethi yng nghyd-destun polisi strategol cenedlaethol ehangach Llywodraeth Cymru. Yn ogystal â hyn, rydym yn amlinellu ‘ein dull o ymdrin â threthi’, sef y ffordd benodol yr ydym ni yng Nghymru yn datblygu a chyflawni polisi trethi gyda’n partneriaid.

Mae ein dull o ymdrin â threthi yn adlewyrchu ein hymrwymiad i barhau i *gydweithio* i *gyd-greu* a *chyd-gyflawni* ein hamcanion o ran polisi trethi. Mae’n egluro sut y byddwn yn sicrhau ein bod yn parhau i ymgorffori ystyriaethau o ran cynaliadwyedd, tegwch a chydraddoldeb yn y ffordd yr ydym ni’n ysgwyddo a chyflawni ein blaenoriaethau.

Mae’r *Cynllun Gwaith Polisi Trethi* yn ymestyn dros dymor y Senedd hon. Mae hyn yn unol â’n hymrwymiad i fod yn dryloyw ac ymgysylltu. Mae amlinellu ein blaenoriaethau o ran polisi trethi yn fodd o roi gwybodaeth i randdeiliaid a sicrhau eu bod yn gallu gweithio gyda ni wrth ddatblygu a chyflawni blaenoriaethau o ran polisi trethi Llywodraeth Cymru, gan adeiladu ar yr ymrwymiadau sydd wedi’u hamlinellu yn y *Rhaglen Lywodraethu*.

Byddaf yn adrodd ar gynnydd yn erbyn y cynllun gwaith yn flynyddol drwy’r *Adroddiad ar Bolisi Trethi* a gyhoeddir law yn llaw â’r Gyllideb Ddrafft.